b'\n_START_ARTICLE_\nChristian August av Anhalt-Zerbst\n_START_SECTION_\nBakgrunn\n_START_PARAGRAPH_\nChristian August var tredje s\xc3\xb8nn av Johann Ludwig I av Anhalt-Zerbst (1656\xe2\x80\x931704) og Christine Eleonore von Zeutsch (1666\xe2\x80\x931699). Den 8. november 1727 giftet han seg i Fecheln (Vechelde) med Johanna Elisabeth av Slesvig-Holsten-Gottorp, datter av fyrstbiskop Christian August og Albertine Friederike av Baden-Durlach (1682\xe2\x80\x931755).\n_START_SECTION_\nOffiser\n_START_PARAGRAPH_\nDen 22. januar 1729 ble han kommandant p\xc3\xa5 slottet i Stettin, etter at han den 24. mai 1725 i Stettin var blitt gjort til ridder av Den sorte \xc3\xb8rns orden (Schwarzer Adlerorden). Christian August ble 28. mai 1732 gjort til generall\xc3\xb8ytnant og den 8. april 1741 til general i infanteriet. Den 5. juni det samme \xc3\xa5r ble han utnevnt til guvern\xc3\xb8r av Stettin. Den 16. mai 1742 gjorde kong Fredrik II av Preussen ham til  generalfeltmarskalk.\n_START_SECTION_\nFyrste av Anhalt-Zerbst\n_START_PARAGRAPH_\nEtter at den regjerende fyrste Johann August av Anhalt-Zerbst (1677\xe2\x80\x931742) d\xc3\xb8de i november 1742, ble han sammen med storebroren Johan Ludwig II (1688\xe2\x80\x931746), regjerende fyrste av Anhalt-Zerbst. Christian August forble i Stettin og det var broren tom tok seg av regjeringsarbeidet. Broren d\xc3\xb8de fire \xc3\xa5r etter, ugift og barnl\xc3\xb8s. Dermed m\xc3\xa5tte Christian August forlate Stettin og dra til Zerbst, der han regjerte i fire m\xc3\xa5neder til han selv d\xc3\xb8de._NEWLINE_Christian August d\xc3\xb8de den 16. mars 1747 i Zerbst, hvoretter han den 24. mars \xc3\xa5r ble begravet i fyrstegraven ved Zerbst slott (etter 1948 flyttet til Bartholomeuskirken).'